Det revolusjonerte verktøykassen vår over natten. Finnes det noe som er bedre enn både strikk, binders og gaffatape?



Ja! Og vi skammer oss over at vi ikke oppdaget det for lenge siden. Jane Ní Dhulchaointigh studerte produktdesign og likte å forbedre eksisterende produkter fremfor å kaste dem.

Det liker vi også. NRKbetaredaksjonen og mange av våre lesere gir sine små bidrag i kampen for et bedre miljø fordi vi fikser ting. Men da trenger vi verktøy, lim, silikon, strikk, binders og gaffatape. Og nå: sugru.

Som en eller annen så treffelig formulerte det: om epoxy møter silikon og får et barn. Da har du sugru. Et mykt stoff som du kan forme like fritt som barnas modellérkitt. Men som herder i luft og blir til halvfast gummi som tåler både kulde og varme. Det blir vanntett og fleksibelt. Kan formes tynt og tykt. Og klistrer imponerende godt til de fleste materialer. Inkludert glatte overflater som hardplast og glass.

Du åpner den lille pakken og har ca 30 minutter på å forme, tette og fikse det du har foran deg. Så venter du 24 timer og forbedringen er klar.

Jane begynte på jobben med å skape sugru i 2003. Og hun mener selv at første desember 2009 var selve dagen da produktet var en realitet. Og siden vi ikke oppdaget det før nå regner vi med at enkelte andre heller ikke har fått øynene opp for dette produktet.

Vi kom oss fort inn på sugru.com og bestillte en pose med tolv små pakker i forskjellige farger. Så var det bare å teste. Holder sugru hva det lover?

Gjengen bak produktet har satt opp en forbilledlig nettside. Bestilling av sugru går som en lek. Det kom i posten få dager senere. Hele historien bak er tydelig fortalt og du finner masse inspirasjon og eksempler. Og i god internett-ånd har de satt opp sugru.com/gurus. Der samles folk som har brukt dette produktet med slagordet «hack things better». Gurusiden har derfor slagordet «things hacked better». Inspirasjon og tips.

Vi lot oss inspirere av noen eksempler og testet.

Først, den klassiske: ledningen som har fått en knekk ved støpselet. Det er like før selve metallet får et brudd og ledningen blir ubrukelig. Men om du klarer å forsterke dette svake leddet kan den leve lenger. Vi fant en ledning som var i ferd med å bryte sammen i begge ender. Den ene enden hadde vi til og med prøvd å fikse med noe dårlig gaffa. Og jada: vi vet at dersom du ikke kan fikse det med gaffa har du bare brukt for lite. Men vi ville se om dette kunne løses med sugru i stedet for mer gaffa. Det var bare å åpne en av de små porsjonspakkene og prøve.

Litt fomlende og uvant. Men etter en stund hadde vi støpt en forsterkning i hver ende.

Etter 24 timer kunne vi sjekke. Og stoffet holder hva det lover. Fremdeles fleksibelt og klistrer så bra til både selve ledningen og den glatte plasten i støpselet at den ikke faller av igjen.

På tide å ta den et hakk videre. Vi prøver å gjøre ting skikkelig her i kroken vår, så vi kan ikke anbefale uten å ha testet mer.

Vi lar oss inspirere videre og finner frem den gamle potetmos-stapperen som har sine mangler. Først og fremst er den ubehagelig å bruke fordi den er for spiss i enden.

Du skal jo legge håndflaten hardt mot den og mose poteter. Da må den ha en større flate i enden av håndtaket. Dessuten har den trehåndtak. Noe som ikke er spesielt kompatibelt med vårt ønske om å la den gå i oppvaskmaskinen etter bruk. Men utover det har den usedvanlig høy kvalitet i stålet den er laget av og fortjener derfor absolutt livets rett i mye større grad enn en ny lavkvalitetsdings fra en eller annen stor svensk møbelbutikk.

Vi har bare den første posen med sugru. Og trenger opptil flere porsjoner for å fikse hele håndtaket. Dermed får det nye skaftet litt preg av «art-by-accident». Det fikk stå til med de fargene vi hadde. Vi legger et tynt lag med sugru på hele det gamle trehåndtaket og støper en komfortabel knott på toppen.

Og 24 timer senere stamper vi potetmos mer komfortabelt enn noen gang. Rent fysisk var reparasjonen en suksess.

Men hva med oppvaskmaskinen? For anledningen satte vi maskinen på det hardeste programmet. 70 grader og ekstra lang runde. Ut kommer en stamper som er like fin. Ser ikke ut til å ha tatt noen som helst skade av maskinen.

Ulemper

Som dere skjønner er vi imponerte. Dette er rett og slett genialt. Om det er noen ulemper, så måtte det være at 24 timer kan være lenge å vente om du fikser noe du bruker ofte. Og som med andre ting som herder i luft har stoffet en holdbarhet. Ca 6 måneder i lukket pakning. Lengre om du legger den i kjøleskapet.

Og når du først har åpnet en pakke må du bruke opp alt. Derfor kommer sugru i små porsjonspakker. Men noen ganger trenger du veldig lite. Vi har løst dette ved å ha en liten eske med ting som trenger reparasjon liggende. Så tar vi frem og reparerer noe mer om vi ikke brukte opp alt til det vi holdt på med.

Enn så lenge er ikke sugru godkjent for matoppbevaring. Så du bør ikke lage matboksen din av sugru. Eller fikse innsiden av thermosen din. Og selv om sugru er fargerikt og fint å støpe små ting med er det ikke godkjent som leketøy for barn.

Oppdatering:

Du bør også være klar over at som med alle syntetiske produkt kan enkelte få allergiske reaksjoner ved hudkontakt. Spesielt når du former og jobber med uherdet materiale.

Og vi skulle gjerne sett at sugru var enda billigere. Litt over hundre kroner for en pose med 12 pakker gir ca 10 kroner pr. porsjon. Potetmos-stamperen fikk seg en runde sugru til en verdi av kr. 60,- så vi kunne helt fint kjøpt ny stamper for samme prisen i akkurat det tilfellet. Men: vi hadde ikke fått en med samme kvalitet og perfekt utforming!

Vi vil ha mer!

Vi tar en liten runde og fikser diverse andre ting. Flere ledninger blir forsterket. Og vi fester kamera til helikopteret vårt bedre enn det noen tape eller lim har klart.

Og vi demper en irriterende vinduslås som smeller mot karmen.

Vips. Så hadde vi ikke mer sugru igjen. Og vi er ikke i tvil. Rett på nett og bestiller mer. Dette er heretter fast inventar i verktøykassen sammen med tape, superlim, epoxylim, silikon, strikk, binders og alt det andre.

Hva med dere?

Har dere hacket noe bedre med sugru? Vet dere om andre tilsvarende produkter? Og generelt: hva er din favoritt når du skal fikse ting?

Oppdatering 2:

Som mariannesi nevner i kommentarfeltet. Du kan også finne mye inspirasjon ved å søke på sugru på flickr.